NOVI FILM JULIE ROBERTS. 24/7/02 - 2002-07-24
Film FULL FRONTAL svojevrstan je nastavak filma Sex, Laži i Video Trake.
Prije 12 godina reditelj Steven Soderbergh je osvojio Oskara za film Sex, Laži i Video, najavivši cijelu seriju niskobudžetskih filmova koji su zatim preplavili Ameriku žanrom koji je sam Hollywood označio neholivudskim. Tu nije bilo spektakularnih scena, jurnjave automobilima, eksplozija, bogate scenografije niti kompjuterskih efekata. U medjuvremenu, Hollywood se vratio u fazu velike industrije i ponovo su se na filmove počele trošiti velike pare, pa je tako bilo i sa filmovima koje je Soderbergh snimao kasnije. Ove sezone, medjutim, isti reditelj je još jednom napravio niskobudžetski film FULL FRONTAL, čija je premijera juče, u sred dana, održana na Beverly Hills-u. Pripremajući film, zajedno sa scenarijem, reditelj je napisao i spisak pravila za glumce. Od sviju njih je zatraženo da se sami šminkaju i kostimiraju, odnosno, izaberu odjeću u kojoj će glumiti, da se sami prevoze do mjesta snimanja, da jedu ranije ili ponesu hranu na snimanje... Budžet filma nije, naime dozvoljavao da se novac i vrijeme troše na te sitne privilegije glumačkih zvijezda. Na kraju, reditelj je od sviju njih zatražio - da se zabave dok rade...Kako je to izgledalo svjedoči glumica Mary McCormack: - Od jutra do mraka, samo smo glumili. Kući bih se vraćala umorna, ali je to bilo od rada, od glume - umjesto od čekanja na frizuru i šminkanje, ili na postavku svjetla koja bi obično trajala po dva sata. Nismo imali nikakvu posebnu rasvjetu i ja nisam nosila nikakvu šminku: bilo je to jednostavno: dodješ i glumiš...Osjećala sam se kao da sam u pozorištu, i bilo je lijepo, kaže mlada glumica. Film je sniman sa nekoliko digitalnih video kamera koje, bez mnogo rezova i preciznog kadriranja, jednostavno prate glumce tokom sekvence. Kao nezvanični nastavak filma Sex, Laži i Video, i FULL FRONTAL istražuje intimni život svojih junaka, prijatelja, koji se nose sa svojim životnim problemima i prati složene situacije koje se medju njima uspostavljaju kad na vidjelo izbiju osjetljive i ponekad erotske veze kojima su vezani. Zvijezda filma, inače, tek vjenčana nevjesta, Julia Roberts, sama se pojavila na premijeri svog najnovijeg filma. Njen najnoviji muž, Danny Moder, inače prvi asistent direktora fotografije u ovom filmu, trenutno je na drugom projektu. Da podsjetimo, Julia Roberts i reditelj Steven Soderbergh već su saradjivali, a rezultat je Oskar za ulogu u filmu Erin Brockovich.